Kaping ontvou voor polisieman se oë | Netwerk24
Deur Lynn Williams 10 Julie 2020 17:28
Volgens kapt. Priscilla Naidu, polisiewoordvoerder, was konst. Wayne Appolis van die Algoa Park-polisiekantoor Woensdag om 16:35 in Sidwell in Port Elizabeth besig met 'n ondersoek toe hy die kaping gadegeslaan het.
Hy het gesien hoe 'n poskantoorwerker, wat sy laaste pakkie van die dag in Hartstraat afgelewer het, terugstap na sy voertuig. Twee mans het hom genader en met 'n vuurwapen dreig. Hy is oorweldig en die kapers het in sy Nissan-bakkie weggery.
Appolis het die bakkie dadelik agternagesit.
"Hy was alleen in 'n ongemerkte polisievoertuig en 'n jaagtog deur die strate het gevolg en op die parkeerterrein van die bruin woonstelgeboue in Sidwell geëindig. Die verdagtes het toe in die polisievoertuig vasgery."
Die kapers het uit die bakkie gespring en in verskillende rigtings laat spaander.
Appolis het een van die verdagtes met die hulp van die gemeenskap vasgetrek toe hy by die trappe van die woonstelgebou opgehardloop het.
Volgens Naidu is die 37-jarige verdagte op klagte van kaping en roekelose bestuur in hegtenis geneem. Sy makker word steeds gesoek.
Maj.genl. Thembisile Patekile, distrikskommissaris van Nelson Mandelabaai, het Appolis geloof vir sy goeie werk.